Senatoarea USR Simona Spătaru a vorbit despre alegerile europarlamentare, vineri, pe B1 TV, la "News Pass" cu Laura Chiriac, și a descris lista comună de candidați a PSD și PNL drept "o minciună, o mascaradă", având în vedere că liberalii și social-democrații fac parte din familii politice europene diferite.
Întrebată despre scenariul în care Mihai Tudose ar deschide lista PSD-PNL, senatoarea USR a spus: "Până la urmă, el este și șef al acestei campanii. Înțeleg că va duce destinele acestei coaliții și în alegerile pentru europarlamentare. Nu cred că și-au dorit de la bun început o altă formulă. Încă o dată, acum sincer, pe cine mai afișează pe această listă și cum se va definitiva nu cred că mai contează, timpul a rămas oricum foarte scurt. Măsurile pe care le vor promova în Parlamentul European sunt în continuare necunoscute de cetățeni. Dreapta Unită discută deja de aceste măsuri. Avem 12 măsuri importante, le găsiți pe Dreaptaunita.eu".
"Eu cred că trebuie să discutăm concret despre ce vor spune oamenii acolo. Eu știu deja că PNL, aflat în familia europeană a popularilor europeni, nu va avea cum să promoveze aceleași măsuri cu PSD, care se află la socialiști în familia europeană, deci este o minciună, o mascaradă, o fanfaronadă această listă comună, că ei vor intra în comun pe această listă, dar vor pleca pe drumuri separate, unde vor vota măsuri separate. Votul întotdeauna a fost diferit acolo", a continuat Simona Spătaru.